Pericopele evanghelice rânduite a fi citite între sărbătoarea Învierii Domnului și cea a Pogorârii Sfântului Duh sunt preluate din Sfânta Evanghelie de la Sfântul Apostol și Evanghelist Ioan.
Știm că simbolul iconografic al Evanghelistului Ioan este vulturul, ceea ce înseamnă înălțimea cugetării sale și perspectiva clară în care ni-l descoperă pe Domnul nostru Iisus Hristos ca Logos creator, preexistent și întrupat pentru viața și mântuirea lumii.
Slăbănogul de la scăldătoarea Vitezda, protagonistul Evangheliei de astăzi, nu este doar un nefericit, ca miile și milioanele de suferinzi și bolnavi, ci un adevărat semn, un simbol, o parabolă vie a căderii protopărinților Adam și Eva.
Asemenea orbului din naștere, și slăbănogul era imaginea teribilă a umanității căzute, paralizate și orbite spiritual, neputincioasă și fără nicio perspectivă de ieșire din mediul nociv, sufocant al răului care a intrat în lume prin căderea protopărinților din orizontul comuniunii cu Creatorul.